Nedbruddet på Aalborg Kommunes nødkaldeanlæg er tirsdag morgen blevet ordnet, så kommunens ældre borgere nu igen kan få hurtig hjælp fra hjemmeplejen og sygeplejen. Det meddeler Ældre- og Handicapforvaltningen i kommunen. Nødkaldets nedbrud blev konstateret sent mandag aften, og siden har kommunen sammen med TDC arbejdet på at lokalisere fejlen og få genetableret forbindelsen. Det lykkedes altså klokken 05.30 tirsdag morgen. Cirka 2100 borgere i Aalborg er bevilliget nødkald og blev dermed ramt af nedbruddet. Men ekstra mandskab blev sat ind for at kunne ringe og eventuelt aflægge såkaldte tryghedsbesøg hos de mest udsatte og syge borgere, meddelte Aalborg Kommune i en pressemeddelelse mandag aften. Kommunen vil senere komme med en mere udførlig forklaring på, hvordan nedbruddet skete.

Opsummering:
Aalborg Kommunes 2100 borgere, der er bevilliget nødkald, kan nu igen hurtigt få fat på hjælp fra hjemmeplejen efter nedbrud på systemet mandag aften.